Rasmus Prehn (S), 2012-11-15:
Jeg tror, vi alle sammen har været skræmte og kede af at se tv-udsendelser med underbetalte rumænske chauffører, der sidder på ladet af deres lastbil og indtager et kummerligt måltid mad, fordi de er ansat som piratchauffører, løndumpede og med helt urimelige forhold.
Jeg tror også, vi alle sammen har konstateret, at vi i vores omgangskreds har bekendte, der er chauffører, der har mistet deres arbejde.
Vi kender også folk, som i mange år har haft en sund og en stærk vognmandsforretning, der er gået generation efter generation.
Man har haft store investeringer, og pludselig er grundlaget for at drive vognmandsforretning ikke det samme; man bliver udsat for utrolig meget og unfair konkurrence.
Der er alt for mange kedelige eksempler på ulovlig cabotagekørsel, også det, man kalder for piratkørsel.
Derfor vil vi gerne fra Socialdemokratiets side hilse velkommen, at vi får lejlighed til at diskutere spørgsmålet om cabotagekørsel, og vi vil gerne takke forslagsstillerne for at give os den lejlighed til at komme rundt i alle hjørner af den her debat.
Det konkrete forslag fra Dansk Folkeparti, der handler om at indføre en karensperiode, kan sådan set godt være ganske sympatisk.
Sagen er den, som også Venstres ordfører har været inde på, at det formentlig ikke er det mest realistiske på grund af den forordning, der ligger.
Men fra Socialdemokratiets side glæder vi os over, at man fra den nye regerings side er kommet med en række forslag til at sætte ind over for ulovlig cabotagekørsel, til at stoppe den helt urimelige piratkørsel, vi ser eksempler på.
Med den nye regering havde vi allerede på den første finanslov sidste år afsat 10 mio. kr. til øget politikontrol, og vi har fulgt det op med den nye aftale, vi har lavet, gældende for 2013, med 7,5 mio. kr.
Vi har arbejdet intensivt med at finkæmme de her regler og se på, hvad der kan laves om, hvad der kan forbedres.
Der er nedsat et udvalg.
Noget af det, vi er optaget af fra Socialdemokratiets side, er jo bl.a. at få defineret, hvad en reel international kørsel er.
Der er fra flere både spørgeres og ordføreres side blevet fremdraget eksempler på, at man sætter det her med at køre ned over landegrænsen for så at køre tilbage igen og starte på en ny cabotage i system.
Det her med, at man sådan set laver paradekørsel med tom vogn for at snyde systemet, er noget af det, vi er optaget af at få stoppet.
Vi vil ikke finde os i piratkørsel.
Vi vil ikke finde os i, at ulovlig cabotagekørsel er sat i system på den måde.
Det skal stoppes.
Derfor flere penge til kontrol
, derfor et udvalg, derfor en besked til branchen om: Nu må I rydde op i det her, og gør I ikke det, er vi altså også parat til at stramme reglerne yderligere op.
Vi har også noteret os, at den ellers meget liberaliseringsivrige EU-kommissær Callas, som har talt om, at vi bare skulle liberalisere det hele, nu begynder at tale noget mere om, at vi også skal kigge på lønog arbejdsvilkårene.
Vi håber på at kunne presse i en retning, som kan være positiv.
For vi noterer os, at det jo ikke kun er i Danmark, at man lukker vognmandsforretninger og der er chauffører, der bliver arbejdsløse.
I Polen, som tidligere havde chauffører, der kørte i Danmark, oplever man nu, at man bliver overhalet indenom af rumænske og bulgarske chauffører.
Så det er et problem for hele Europa.
Det er en nedadgående spiral, som betyder, at vi får undermineret vores egen vognmandsbranche.
Det kan vi ikke leve med, der skal ryddes op i det.
Med den nye regering har vi taget en hel masse tiltag, i modsætning til hvad der skete før, hvor man intet foretog sig, heller ikke selv om Dansk Folkeparti havde lejligheden til at gøre det.
Men o.k., vi har fået lejlighed til med det her forslag at få en god debat om det.
Det er vi glade for.
Det konkrete forslag kommer vi ikke til at støtte, men vi arbejder stærkt videre med at forbedre vilkårene her, for der er noget, der ikke er helt rigtigt fat.
Jeg skal sige på SF's transportordfører, hr. Jonas Dahls, vegne, at han ikke kan være til stede i salen, så jeg taler også på SF's vegne.